“พงษ์ศักดิ์ โล่ห์ทองคำ” จ่อตั้งโต๊ะเทนเดอร์ฯ SVI ราคา 4.85 บ./หุ้น 26 ก.ย.-1 พ.ย.นี้
"พงษ์ศักดิ์ โล่ห์ทองคำ" ผู้ถือหุ้นรายใหญ่อันดับ 1 จ่อตั้งโต๊ะเทนเดอร์ฯหุ้น SVI ที่ราคา 4.85 บ./หุ้น เริ่ม 26 ก.ย.-1 พ.ย.นี้
"พงษ์ศักดิ์ โล่ห์ทองคำ" ผู้ถือหุ้นรายใหญ่อันดับ 1 จ่อตั้งโต๊ะเทนเดอร์ฯหุ้น SVI ที่ราคา 4.85 บ./หุ้น เริ่ม 26 ก.ย.-1 พ.ย.นี้
24 ก.ย. 2562

บริษัท เอสวีไอ จำกัด (มหาชน) หรือ SVI ระบุว่า ในวันนี้ (24 ก.ย.) บริษัทได้รับคำเสนอซื้อหลักทรัพย์ทั้งหมดโดยสมัครใจแบบมีเงื่อนไข (Conditional Voluntary Tender Offer) ในหลักทรัพย์ของบริษัท จากนายพงษ์ศักดิ์ โล่ห์ทองคำ จากปัจจุบันที่ถือหุ้นอยู่ 45.71% เพื่อที่จะเพิ่มสัดส่วนการลงทุนในกิจการเพื่อเพิ่มอำนาจควบคุม โดยมีความประสงค์ที่จะเข้าถือหุ้นเกินกว่าหรือเท่ากับ 65% ดังนั้น อาจพิจารณายกเลิกการทำคำเสนอซื้อหุ้นหากสิ้นสุดระยะเวลารับซื้อแล้ว มีผู้เสนอขายน้อยกว่า 415,321,965 หุ้น หรือ 19.29%
ขณะที่เมื่อวันที่ 16 ก.ย.62 Eagle Mount Asia Equities Limited ในฐานะผู้ถือหุ้นของกิจการ ประกาศเจตนาที่จะไม่ขายหุ้นให้แก่ผู้ทำคำเสนอซื้อ ในทุกกรณีสำหรับการทำคำเสนอซื้อหลักทรัพย์ จำนวน 166,752,400 หุ้น คิดเป็น 7.74%
ดังนั้น ผู้ทำคำเสนอซื้อจะเสนอซื้อหลักทรัพย์ของกิจการ ประกอบด้วย หุ้นสามัญของกิจการ จำนวน 1,002,193,058 หุ้น คิดเป็น 46.54% และใบสำคัญแสดงสิทธิที่จะซื้อหุ้นสามัญ ครั้งที่ 3 (SVI-W3) ที่ยังไม่ได้ใช้สิทธิ จำนวน 30,000,000 หน่วย คิดเป็น 100% ของ SVI-W3  ที่ออกและจำหน่ายได้แล้วทั้งหมดและยังไม่ได้ใช้สิทธิ โดยกำหนดราคาเสนอซื้อหุ้นสามัญที่หุ้นละ 4.85 บาท และราคาเสนอซื้อ SVI-W3 หน่วยละ 0.41 บาท มีระยะเวลารับซื้อ 25 วันทำการ ระหว่างวันที่ 26 ก.ย.-1 พ.ย.62